РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 3

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 19 февруари 2020 г.

Днес, 19 февруари 2020 г. от 15,30 часа, се проведе заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
                                   ЧЛЕНОВЕ:	ДАНИЕЛА МАРЧЕВА
АТАНАСКА ДИШЕВА
БОРЯНА ДИМИТРОВА  
ДРАГОМИР  КОЯДЖИКОВ  
КРАСИМИР  ШЕКЕРДЖИЕВ  - отсъства	

От администрацията на Висшия съдебен съвет присъстват експертните сътрудници към комисията: Красимира Василева – началник отдел ПОНД в дирекция  „Правна“ и Галина Хаджиева – старши експерт в отдел САОД в дирекция ИТСС.

Заседанието протече при следния дневен ред :

1. Предложение относно стимулиране на високо натоварени съдии чрез приложение на разпоредбите на чл. 233, ал. 6 изр. първо от ЗСВ и чл. 303, ал. 1 от ЗСВ.
(Отложена с решение по т.2 от протокол № 2/06.02.2020 г. на заседание на КСКНСС )

2. Обсъждане резултата от дейност 1.3. по Проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“.
(Отложена с решение по т.3 от протокол № 2/06.02.2020 г. на заседание на КСКНСС)

3. Извлечение по т.2 от протокол № 4/05.02.2020 г. на Комисия „Бюджет и финанси“ относно предоставяне обосновани и остойностени предложения за нови дейности и/или нови щатни бройки за периода  2021-2023 г., които досега не са предвиждани по бюджета на ВСС, както и информация за броя на младшите магистрати по чл. 179 от ЗСВ за същия период.

	4. Искане от административния ръководител на Административен съд – Варна относно определяне на статистически код в Номенклатурата към правилата за оценка на натовареността на съдиите по административни дела във връзка с изменението на чл. 285 от ЗИНЗС.
(Отложена с решение по т.9 от протокол № 2/06.02.2020 г. на заседание на КСКНСС)

5. Искане от административния ръководител на Административен съд – Бургас относно допълване на Номенклатурата със статистически шифри по административни дела и Приложение 1 към ПОНС.
(Отложена с решение по т.10 от протокол № 2/06.02.2020 г. на заседание на КСКНСС)

6. Обобщена информация за образуването, движението и приключването на делата, постъпили във Върховния административен съд за периода от 01.07.2019  г. до 31.12.2019 г.

7. Актуализиран списък относно границите на съдебните райони в Република България

По дневния ред: 

1.ОТНОСНО: Предложение от г-жа Даниела Марчева относно стимулиране на високо натоварени съдии чрез приложение на разпоредбите на чл. 233, ал. 6 изр. първо от ЗСВ и чл. 303, ал. 1 от ЗСВ.
(Отложена с решение по т.2 от протокол № 2/06.02.2020 г. на заседание на КСКНСС )

Председателят на КСКНСС г-жа Даниела Марчева докладва по точката: 

	Прекомерната натовареност на една част от съдилищата в страната е комплициран проблем, който рефлектира в качеството и срочността на правораздаването, респективно в доверието в съдебната система. Голяма част от съдиите в натоварените съдилища ежедневно полагат неимоверни усилия, за да компенсират дефектите от този системен проблем, за сметка на времето за почивка и личен живот. 
 Освен използване на различни средства за решаване на проблемите, водещи или резултат от прекомерната натовареност, считам, че успоредно следва да бъдат използвани всички законови механизми за създаване мотивация на високо натоварените магистрати, както и при възможност да бъде овъзмезден трудът им по достоен начин.
Законовите способи за постигане на тази цел са няколко: 
1/ На първо място, разпоредбата на чл.233, ал.6, предл.1 от Закона за съдебната власт /ЗСВ/ предвижда, че въз основа на степента на натовареност на съответния орган на съдебната власт Висшият съдебен съвет определя допълнително възнаграждение на съдия, прокурор или следовател. Пленумът на ВСС е доразвил тази хипотеза, уреждайки механизма за нейното прилагане в приетите от него Вътрешни правила за определяне и изплащане на средства за допълнителни трудови възнаграждения /приети с решение по протокол №29/22.11.2018 г. изм. с решение по протокол №28/21.11.2019 г./ .
Съгласно чл.2 от Правилата, при наличие на финансови средства по пар.01-00 „Заплати“ по бюджетите на органите на съдебна власт и неизползвани наличности от предходната година по бюджета на съдебната власт, съдиите могат да бъдат стимулирани за постигнати резултати. Съгласно чл.3, т.3 от Правилата, в органите на съдебната власт могат да се получават допълнителни възнаграждения съгласно разпоредбата на чл.233, ал.6, изр.1 – въз основа на степента на натовареност на съответния орган на съдебната власт, като общият размер на сумите за един магистрат е до четири основни месечни заплати за годината /чл.4 Правилата/. Размерът на конкретните допълнителни възнаграждения се прави по преценка на административния ръководител. 
Тази уредба на условията за изплащане на допълнителни трудови възнаграждения с оглед натовареността на практика изисква от нас да предприемем следните последователни стъпки: да се определят въз основа на анализа на данните за натовареността за 2019г. съдилищата кои от тях работят в условията на свръхнатовареност; да се представят тези данни на КБФ към ПВСС за изпълнение на условията на чл.2 от Правилата- да се предоставят наличните финансови средства на административните ръководители на натоварените съдилища за изплащане на допълнителни възнаграждения на съдии с постигнати високи резултати. Считам също, че следва да се внесе предложение в КБФ за определяне въз основа на данните за натовареността на определени съдилища и в рамките на утвърдения неразпределен резерв по съответния параграф, на средства за осигуряване на суми за допълнително възнаграждение или поощряване на съдии във връзка с прилагането на цитираните по-горе законови разпоредби.

2/ На следващо място, друг способ, който би могъл да послужи за стимулиране на високо натоварените съдии, е предвидената в чл.303, ал.3  и чл.304 от ЗСВ възможност за поощрение на съдии при постигнати високи резултати в тяхната дейност. Съгласно първата цитирана разпоредба Съдийската колегия на Висшия съдебен съвет може да поощрява съдии с отличие или награда за проявени висок професионализъм, образцово изпълнение на служебните задължения и високи нравствени качества. Отличията са служебна благодарност и грамота,  личен почетен знак, както и предсрочно повишаване в ранг, а наградите могат да бъдат парични или предметни, като законът допуска двете категории поощрение да могат да се комбинират.
В тази връзка считам, че като ресорна комисия, ангажирана с проблемите на натовареността на системата, бихме могли да поискаме информация от административните ръководители на свръхнатоварените съдилища за съдиите, които в дейността си през изминалата година са постигнали едновременно високо качество и разумни срокове при постановяване на актовете си, след което конкретните предложения да бъдат обсъдени от КСКНСС с оглед възможното алтернативно приложение на една от двете хипотези на чл.303 ал. ЗСВ- отличие или награда. 
           Във връзка с гореизложените мотиви предлагам Комисия „Съдебна карта, натовареност и съдебна статистика“да приеме следният проект на решение:
          1. Да се изготви доклад за свръхнатоварените съдилища въз основа на данните за 2019г., който да се обсъди на следващо заседание на КСКНСС във връзка с приложение на разпоредбата на чл.233 ал.6 изр.първо ЗСВ.
2. След приемане на решение за определяне на свръхнатоварените съдилища да се изиска от административните ръководители на тези съдилища информация за съдиите, които в дейността си през изминалата година са постигнали едновременно високо качество и разумни срокове при постановяване на актовете си,  с оглед приложението на чл. 303 –чл.304 ЗСВ. 

	Въз основа на направеното предложение  и след проведено обсъждане 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

	1.1. Приема да се сформира работна група към комисия  „Съдебна карта, натовареност и съдебна статистика“ към СК на ВСС за изработване на Правила по приложението на чл. 233, ал. 6, изр. първо от Закона за съдебната власт.
1.2. Да се изпратят писма до административните ръководители на апелативните съдилища, които в двуседмичен срок от получаването им, да определят по един представител от районен съд, окръжен съд и апелативен съд от съответния съдебен район за участие в работната група.
1.3. Да се изпрати писмо на председателя на Върховния административен съд с молба за определяне на петима представители от административните съдилища за участие в работната група.
Мотиви: Развитието на съдебната система е във висша степен проекция на състоянието на човешкия й ресурс. Водещ фактор при осъществяването на съдебната реформа е създаването на предпоставки за качествено правораздаване от мотивирани и независими магистрати. Възможностите за допълнително материално и нематериално стимулиране на магистратите е една от гаранциите за независимост, но и за поддържане на оптимална мотивация у тях.
В решението си по конституционно дело №6/2011 г. КС е посочил, че „начинът на определяне на възнагражденията на магистратите не е определен на конституционно ниво, поради което определянето им е въпрос на законодателна целесъобразност“. С промените в Законът за съдебната власт (ЗСВ) през същата година в разпоредбата на чл.233 се създава нова алинея 6, съгласно която въз основа на степента на натовареност на съответния орган на съдебната власт Висшият съдебен съвет (ВСС) може да определя допълнително възнаграждение на съдия, прокурор или следовател. През 2017 г., в сила от 01.01.2018 г., разпоредбата е разширена и към нея е добавена възможността съдиите в апелативния специализиран наказателен съд, в специализирания наказателен съд, прокурорите в апелативна специализирана прокуратура, в специализирана прокуратура и следователите в следствения отдел на специализираната прокуратура да получават допълнително възнаграждение в размер, определен по утвърдени от съответната колегия на ВСС правила за индивидуална оценка на резултатите от дейността, но не повече от 6 основни месечни възнаграждения годишно /каквото изискване за утвърдени правила не е предвидено при определяне на допълнително възнаграждение за магистратите от общите съдилища и прокуратури/.
ВСС е изпълнил законово вмененото му задължение и с решения на двете колегии към него са приети правила за индивидуална оценка на резултатите от дейността на съдиите и съдебните служители /приети с решение на Съдийската колегия на ВСС по протокол № 39/26.11.2019 г./  и правила за индивидуална оценка на резултатите от дейността на магистратите и съдебните служители  /приети с решение на Прокурорската колегия на ВСС по протокол № 33/06.11.2019 г./ в посочените органи на съдебна власт. Приетите правила от двете колегии уреждат реда за получаване на допълнително възнаграждение и изчерпателно изброяват кои показатели следва да бъдат съобразени при определяне на индивидуалната оценка на магистратите и съдебните служители, както и начинът на нейното изчисляване.
Независимо, че във Вътрешните правила за определяне и изплащане на средства за допълнителни трудови възнаграждения /приети с решение на Пленума на ВСС по протокол №29/22.11.2018 г. изм. с решение по протокол №28/21.11.2019 г./ е предвидено в кои случаи в органите на съдебната власт могат да се получават допълнителни възнаграждения, в това число и съгласно нормата на чл.233, ал.6 от ЗСВ, конкретика допълваща законовата по отношение на първата хипотеза на разпоредбата не се открива и показатели по които да се определя размера на допълнителните възнаграждения по отношение на магистратите извън специализираните съдебни органи, липсват. Този празнота създава практически затруднения при прилагането на законовата възможност предвидена в чл.233, ал.1, изр. първо от ЗСВ, още повече, че допълнителното възнаграждение трябва да бъде определяно въз основа на ясни стандарти, позволяващи справедливо и равнопоставено стимулиране на съдиите в зависимост от степента на тяхната натовареност.
Във връзка с гореизложеното комисията счита за целесъобразно сформиране на работна група за изготвяне на правила по приложението на чл. 233, ал. 6, изр. първо от ЗСВ с максимално широка представителност на съдиите от различните нива. Тяхното участие в състава на работната група ще даде възможност да бъдат взети предвид всички практически съображения при изработване на правилата, които от своя страна ще предпоставят обективност, равнопоставеност, прозрачност и предвидимост при определяне на размера на допълнителните възнаграждения по отношение на абсолютно всички магистрати в органите на съдебната власт. 
В допълнение на този аргумент, приемането на ясни стандарти за определяне на допълнително възнаграждение въз основа на степента на натовареност ще се яви неизменна част от процеса по създаването на ефективен модел за формиране на възнагражденията и допълнителните придобивки на магистратите и елемент от продължаващо изпълнение на Специфична цел 6: „Предвидими правила за определяне на възнаграждението“ от Пътната карта по изпълнение на Актуализираната стратегия за продължаване на реформата на съдебната система.

1.4. В правомощията на органите и лицата по чл. 304, ал. 1 от ЗСВ е да правят мотивирани предложения за поощрение по чл.303, ал.1 от ЗСВ. При наличие на постъпили предложения, придружени със становища от съответната Етична комисия при органа на съдебната власт относно нравствените качества на предложения за поощрение магистрат, Комисията ще предприеме необходимите действия в рамките на нейната компетентност.
Мотиви: Предвидената в чл. 303 от ЗСВ възможност за поощрение е допълнителен способ за стимулиране на високо натоварените съдии в ежедневната им работа.
Съдиите могат да бъдат поощрявани с отличия и/или награди. Отличията са служебна благодарност и грамота, личен почетен знак втора степен – сребърен, личен почетен знак първа степен – златен и предсрочно повишаване в ранг. Наградите са парична и предметна.
Видът на отличието и/или наградата се определя съобразно образцовото изпълнение на служебните задължения, от проявения висок професионализъм при осъществяването на функциите и задачите и наличието на високи нравствени качества, като законът допуска двете категории поощрение да могат да се съчетават. 
Предложение до съответната колегия на Висшия съдебен съвет за поощрение на магистратите, които в дейността си са постигнали едновременно високо качество и разумни срокове при постановяване на актовете си правят: председателя на Върховния касационен съд, председателя на Върховния административен съд, председателя на апелативен, апелативен специализиран наказателен, военно-апелативен, окръжен, специализиран наказателен и административен съд, с оглед приложението на чл. 303 – 304 от ЗСВ. Законодателят е определил оправомощените лица с оглед обстоятелството, че именно тези субекти имат непосредствена представа от работата на магистратите и могат да преценят дали са налице условията за поощрение. 
Поради изложеното членовете на КСКНСС приемат, че само въз основа на постъпило предложение на органите и лицата по чл. 304, ал. 1 от ЗСВ Съдийската колегия на ВСС може със свое решение да поощри съответния съдия, като определи вида на отличието и/или наградата или нейния размер по реда и условията, определени в Правилата за определяне на условията, реда и критериите за поощряване на съдии, прокурори и следователи /приети с решение на ВСС по Протокол № 1/10.01. 2013 г; изм. и доп. с решение на пленума на ВСС по Протокол № 39 /30.11.2017 г./. Следва да се изчака постъпването на предложения от административните ръководители. 

 2. ОТНОСНО: Обсъждане резултата от дейност 1.3. по Проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“.
(Отложена с решение по т.3 от протокол № 2/06.02.2020 г. на заседание на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

  2.1. Приема за сведение предоставената писмена информация за напредъка по изпълнение на Дейност 1. „Разработване на модел за оптимизация на съдебната карта на българските съдилища и прокуратури“ по проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“ с бенефициент ВСС и осъществяван с финансовата подкрепа на Оперативна програма „Добро управление“ въз основа на Договор за предоставяне на безвъзмездна финансова помощ № BG05SFOP001- 3.001-0001-C01/26.08.2016 г..

2.2. Да се публикува ведно с настоящия протокол предоставената информация.

 3. ОТНОСНО: Извлечение по т. 2 от протокол № 4/05.02.2020 г. на Комисия „Бюджет и финанси“ относно предоставяне на обосновани и остойностени предложения за нови дейности и/или нови щатни бройки за периода  2021-2023 г., които досега не са предвиждани по бюджета на ВСС, както и информация за броя на младшите магистрати по чл. 179 от ЗСВ за същия период.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Приема за сведение извлечение по т.2 от протокол № 4/05.02.2020 г. на Комисия „Бюджет и финанси“ към Пленума на Висшия съдебен съвет.

4. ОТНОСНО: Искане от административния ръководител на Административен съд – Варна относно определяне на статистически код в Номенклатурата към правилата за оценка на натовареността на съдиите по административни дела във връзка с изменението на чл. 285 от ЗИНЗС.
(Отложена с решение по т.9 от протокол № 2/06.02.2020 г. на заседание на КСКНСС)

Комисия "Съдебна карта, натовареност и съдебна статистика"
 към Съдийската колегия на Висшия съдебен съвет
Р Е Ш И:

4.1. Приема писмо Вх. № ВСС-1256/31.01.2020 г. от административния ръководител на Административен съд - Варна относно определяне на статистически код в Номенклатурата на статистическите кодове по административни дела към Правилата за оценка на натовареността на съдиите, във връзка с изменението на чл. 285 от ЗИНЗС.

4.2. Възлага на госпожа Атанаска Дишева – заместник-председател на комисия  „Съдебна карта, натовареност и съдебна статистика“ към СК на ВСС да предприеме необходимите действия за организация и провеждане на работна среща на членовете на работната група по административни дела, сформирана с решение на КСКНСС по т. 9, протокол  № 2/30.01.2019 г., за определяне на статистически код в Номенклатурата на статистическите кодове по административни дела и включването му в група по законово основание в Приложение № 1 „Административни дела“ към Правилата за оценка на натовареността на съдиите във връзка с изменението на чл. 285 от ЗИНЗС.

4.3. Възлага на госпожа Атанаска Дишева – заместник-председател на комисия  „Съдебна карта, натовареност и съдебна статистика“ към СК на ВСС да предприеме необходимите действия за актуализиране списъците на членовете на работните групи по наказателни дела и по граждански, търговски и фирмени дела, сформирани с решение на КСКНСС по т. 5.3, протокол  № 22/29.06.2016 г.

Мотиви: С решение на КСКНСС към СК на ВСС по т. 5 от протокол  № 22/29.06.2016 г. е приет Механизъм за наблюдение на прилагането на Правилата за оценка на натовареността на съдиите и в Номенклатурата на статистическите кодове по видове дела. Неговата цел е била установяване на точни и ясни правила за иницииране и извършване на промени в Правилата за оценка на натовареността на съдиите, приети с решение на ВСС на 16.12.2015 г., изм. и доп. с решение на ВСС от 28.04.2016 г. и на приложенията към тях, както и изменения в Номенклатурата на статистическите кодове по видове дела. С оглед ефективното действие на процедурния механизъм и гарантирането на постоянна връзка със съдилищата, Комисията е сформирала контактни групи по административни дела, по наказателни дела и по граждански, търговски и фирмени дела, в състава на които се включват съдии, разпределящи дела от съответната материя, чиято дейност се координира. С решение на КСКНСС по т. 9.2 по протокол № 2 от 30.01.2019 г. е сформирана нова работна група за административни дела относно допълване кодовете и определяне коефициенти за тежест на дела, които ще бъдат разглеждани от административни съдилища след промяна на подсъдността по АПК. Съставът на останалите работни групи по наказателни дела и по граждански, търговски и фирмени дела не е бил актуализиран от 2016 г. Предвид големият период от време, който е изтекъл от тогава и евентуално настъпилите промени в персоналния състав на тези работни групи, с оглед гарантиране ефективното прилагане на Механизма, е наложително извършване на актуализация на техния състав, при спазване на предвидените изисквания относно него.

4.4. Да се изпрати препис от решението по т. 4.2. на членовете на работната група по административни дела, ведно с писмо Вх. № ВСС-1256/31.01.2020 г. на административния ръководител на Административен съд – Варна.

5. ОТНОСНО: Искане от административния ръководител на Административен съд – Бургас относно допълване на Номенклатурата със статистически шифри по административни дела и Приложение 1 към ПОНС.
(Отложена с решение по т.10 от протокол № 2/06.02.2020 г. на заседание на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1. Приема писмо Вх. № ВСС-1294/03.02.2020 г. от административния ръководител на Административен съд - Бургас относно допълване на Номенклатурата на статистическите кодове по административни дела и Приложение № 1 към Правилата за оценка натовареността на съдиите.

5.2. Възлага на госпожа Атанаска Дишева – заместник-председател на комисия  „Съдебна карта, натовареност и съдебна статистика“ към СК на ВСС при изпълнение на решението на комисията по т. 4.2 относно предприемане на необходимите действия за организация и провеждане на работна среща на членовете на работната група по административни дела, сформирана с решение на КСКНСС по т. 9, протокол  № 2/30.01.2019 г., да запознае и обсъди с тях направеното искане от административния ръководител на Административен съд - Бургас.

5.3. Да се изпрати препис от решението  по т. 5.2. на членовете на работната група по административни дела, ведно с писмо Вх. № ВСС-1294/03.02.2020 г. на административния ръководител на Административен съд – Бургас.

6. ОТНОСНО: Обобщена информация за образуването, движението и приключването на делата, постъпили във Върховния административен съд за периода от 01.07.2019  г. до 31.12.2019 г.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

6.1. Приема обобщена информация за образуването, движението и приключването на делата, постъпили във Върховния административен съд за периода 01.07.2019 г. до 31.12.2019 г., представена от председателя на ВАС на основание чл. 122, ал. 1, т. 14 от Закона за съдебната власт.

6.2. Внася представената от председателя на Върховния административен съд обобщена информация в заседанието на Съдийската колегия на Висшия съдебен съвет, насрочено за 25.02.2020 г., като предлага на Съдийската колегия на ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРИЕМА обобщена информация за образуването, движението и приключването на делата, постъпили във Върховния административен съд за периода от 01.07.2019 г. до 31.12.2019 г., представена от председателя на ВАС на основание чл. 122, ал. 1, т. 14 от Закона за съдебната власт. 

2. Обобщената информация ДА СЕ ПУБЛИКУВА на интернет-страницата на Висшия съдебен съвет в раздел „Съдебна статистика“.

7. ОТНОСНО: Актуализиран списък относно границите на съдебните райони в Република България

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

7.1. Отлага разглеждането на точката за следващо заседание на Комисията.

ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:         
	/п/	
                ДАНИЕЛА МАРЧЕВА